Document ID: 32014R1027

ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1027/2014 ΤΗΣ ΕΠΙΤΡΟΠΉΣ
της 25ης Ιουλίου 2014
για την τροποποίηση του παραρτήματος I του κανονισμού (ΕΚ) αριθ. 1528/2007 του Συμβουλίου για την εφαρμογή των ρυθμίσεων για προϊόντα καταγωγής ορισμένων χωρών μελών της ομάδας κρατών της Αφρικής, της Καραϊβικής και του Ειρηνικού (ΑΚΕ) που προβλέπονται σε συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών, όπως τροποποιήθηκε με τον κανονισμό (ΕΕ) αριθ. 527/2013 του Ευρωπαϊκού Κοινοβουλίου και του Συμβουλίου όσον αφορά την εξαίρεση ορισμένων χωρών από τον πίνακα των περιφερειών ή κρατών που έχουν ολοκληρώσει τις διαπραγματεύσεις
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, για την εφαρμογή των ρυθμίσεων για προϊόντα καταγωγής ορισμένων χωρών μελών της ομάδας κρατών της Αφρικής, της Καραϊβικής και του Ειρηνικού (ΑΚΕ) που προβλέπονται σε συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), όπως τροποποιήθηκε με τον κανονισμό (ΕΕ) αριθ. 527/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, όσον αφορά την εξαίρεση ορισμένων χωρών από τον πίνακα των περιφερειών ή κρατών που έχουν ολοκληρώσει τις διαπραγματεύσεις (2), και ιδίως τα άρθρα 2α και 2β,
Εκτιμώντας τα ακόλουθα:
(1)
Ο κατάλογος των δικαιούχων χωρών του καθεστώτος αδασμολόγητων και χωρίς ποσοστώσεις εισαγωγών της ΕΕ καθορίζεται από το παράρτημα I του κανονισμού (ΕΚ) αριθ. 1528/2007 («κανονισμός για την πρόσβαση στην αγορά»).
(2)
Οι διαπραγματεύσεις για τη συμφωνία οικονομικής εταιρικής σχέσης («η συμφωνία») μεταξύ της Ευρωπαϊκής Κοινότητας και των κρατών μελών της, αφενός, και του μέρους Κεντρική Αφρική, αφετέρου, ολοκληρώθηκαν στις 17 Δεκεμβρίου 2007.
(3)
Η Μποτσουάνα, το Καμερούν, η Ακτή Ελεφαντοστού, τα Φίτζι, η Γκάνα, η Κένυα, η Ναμίμπια και η Σουαζιλάνδη δεν είχαν προβεί στις απαραίτητες ενέργειες για την επικύρωση της εκάστοτε συμφωνίας. Κατά συνέπεια, σύμφωνα με το άρθρο 2 παράγραφος 3 του κανονισμού (ΕΚ) αριθ. 1528/2007, και ιδίως το στοιχείο β) αυτού, το παράρτημα I του εν λόγω κανονισμού τροποποιήθηκε με τον κανονισμό (ΕΕ) αριθ. 527/2013. Οι χώρες αυτές δεν καλύπτονται πλέον από το καθεστώς πρόσβασης στην αγορά που επιτρέπεται στο πλαίσιο του κανονισμού (ΕΚ) αριθ. 1528/2007 από την 1η Οκτωβρίου 2014.
(4)
Η Επιτροπή εξουσιοδοτείται να εκδίδει κατ' εξουσιοδότηση πράξεις σύμφωνα με τα άρθρα 2α και 2β του κανονισμού (ΕΚ) αριθ. 1528/2007 για την τροποποίηση του παραρτήματος I του κανονισμού αυτού με την επανένταξη των χωρών που διαγράφηκαν σύμφωνα με τον κανονισμό (ΕΕ) αριθ. 527/2013, μόλις οι εν λόγω χώρες προβούν στις απαραίτητες ενέργειες για την επικύρωση των αντίστοιχων συμφωνιών τους.
(5)
Το Καμερούν έχει λάβει τα απαραίτητα μέτρα για την επικύρωση της συμφωνίας και ενημέρωσε σχετικά τον θεματοφύλακα της συμφωνίας για το γεγονός αυτό στις 22 Ιουλίου 2014,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Επανένταξη χώρας στο παράρτημα I
Στο παράρτημα I του κανονισμού (ΕΚ) αριθ. 1528/2007 εισάγεται η ακόλουθη χώρα:
Δημοκρατία του Καμερούν.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 2014.

Labels: 18
3
15
5